Bejaarde sterf op Leeukop(Foto: Tim Lundy/ Wilderness Search And Rescue) Die liggaam van ŉ 79-jarige stapper is Dinsdag by Leeukop verwyder. Volgens inligting het medestappers Wildernis-soek-en-redding (WSAR) onmiddellik ontbied. Die stapper is bewusteloos gevind op ŉ gedeelte van die staproete naby die kruin van Leeukop. ŉ Span van die Wes-Kaapse departement van gesondheidsnooddienste is aan boord van die Air Mercy Service- (AMS-)reddingshelikopter na die toneel gevlieg om die stapper na veiligheid te bring. By aankoms het paramedici egter gevind dat die stapper reeds dood is. WSAR het die SAPD bygestaan met die verwydering van die liggaam. (Foto: Tim Lundy/ Wilderness Search And Rescue) Die oorledene is in ŉ draagbaar geplaas en na die helikopter opgehys, waarna die liggaam na ŉ nabygeleë landingsone gevlieg en aan lede van die polisie oorhandig is. “Ons wil graag ons meegevoel betuig met die familie en vriende van die oorledene,” sê David Nel, woordvoerder van WSAR. “Ons vra dat alle wildernis-entoesiaste die noodkontaknommer – 021 937 0300 – en die #IAmWildernessSafe-veldtog deel,” sê Nel.